גשר רויאל

גשר רויאל (בצרפתית: Pont Royal) הוא גשר קשתות מאבן שנבנה מעל נהר הסן בפריז ומחבר את הרובע הראשון על הגדה הימנית עם הרובע השביעי על הגדה השמאלית.

הגשר הראשון נבנה במקום בתחילת המאה ה-17 והגשר הנוכחי נבנה בשלהי אותה מאה ונחשב לגשר השלישי בגילו בפריז אחרי פון נף וגשר מארי.

 שם הגשר 
גשר רויאל ("הגשר המלכותי") נקרא כך בגלל שצידו הצפוני משיק לארמון טווילרי ששימש למגוריהם של מספר ממלכי צרפת.

 מקום הגשר 
הגשר נמצא בין גשר קרוזל וגשר סולפרינו. בחלקו הצפוני הוא ממשיך לשדרות אמיל למונייה  המפרידות בין גני טווילרי ממערב ושער הניצחון של קרוזל ומוזיאון הלובר ממזרח. מחלקו הדרומי ניתן להגיע למוזיאון ד'אורסה שנמצא בקרבת הגשר.

 מבנה הגשר 
הגשר נבנה מסוגי אבן שונים ששימשו לבניית חלקים שונים בגשר. כדי לאפשר תנועת אוניות גדולות יותר תחת הקשת המרכזית נבנה הגשר כך שחלקו המרכזי מוגבה.

אורך הגשר הנוכחי הוא 110 מטר ורוחבו 17 מטר. הגשר נסמך על חמש קשתות המוחזקות על ידי 4 עמודים המבוססים בסן כשעובי כל עמוד 4.55 מטר. מפתח הקשת המרכזית 23.4 מטר, מפתח שתי הקשתות לצידיה 22.4 מטר ומפתח הקשתות החיצוניות הוא 20.8 מטר.

 ההיסטוריה של הגשר 
 הגשר של 1632 
ב-1632 נבנה במקום הגשר הראשון. קודם להקמת הגשר פעל במקום, החל מ-1550, שירות מעבורות ובעקבות תאונה שאירעה למעבורת החליט לואי השלושה עשר, מלך צרפת על הקמת גשר במקום. הגשר שהוקם היה גשר בן 15 קשתות עשוי מעץ אדמדם והמעבר עליו היה כרוך בתשלום מס מעבר.

עם סיומו נקרא הגשר "גשר סנטה אנה" על שם אן מאוסטריה, אשתו של לואי השלושה עשר. הגשר כונה גם "הגשר האדום", שם ששיקף את צבעו האדמדם וכן כונה "גשר לה ברביאר" על שם "לואי לה ברביאר"  שהיה מזכירו של מלך צרפת וגזברו ומממן הקמת הגשר.

ב-1649 ניזוק הגשר משיטפון בסן באופן שהצריך תהליך שיפוץ. שיפוץ נוסף בוצע בגשר ב-1651 בעקבות נזקי שיטפונות נוספים. ב-1654 נדרש שיפוץ נוסף של הגשר בעקבות שריפה שפרצה בו. ב-1656 נסחף הגשר כליל בעקבות שיטפון בסן.

 הגשר של 1660 
ב-1660 הוקם במקום גשר עץ נוסף, גם הוא מעץ אדמדם. ב-1673 נערך שיפוץ בגשר. ב-1684 סחפו גושי קרח בסן את חלקו המרכזי של הגשר.

 הגשר של 1689 
ב-1685 החל תהליך תכנון גשר חדש במקום כשהוחלט הפעם להקים במקום גשר אבן. בניית הגשר מומנה במלואה על ידי לואי הארבעה עשר, מלך צרפת והגשר נחנך ב-13 ביוני 1689.

עבודות התכנון של הגשר נמסרו לז'אק גבריאל , אדריכל המלך, והסכום שהוקצב לפרויקט היה 675,000 פאונד.

בתהליך הבנייה בוססו עמודי הגשר בקרקעית הסן תוך שימוש בטכנולוגיית קייסונים.

ב-1792, בעקבות המהפכה הצרפתית, שינו המורדים את שם הגשר ל"גשר נסיונאל" (Pont National) וב-1804 ל"גשר טווילרי" (Pont des Tuileries). ב-1814 חזר הגשר לשמו המקורי.

ב-1852 נערך בגשר פרויקט הנדסי שנועד להצר את עמודי התמיכה המרכזיים כדי להקל על מעבר אוניות תחתיו. הגשר שלאחר השינוי הוא הגשר הקיים כיום.

ב-1939 צורף הגשר לרשימת האתרים ההיסטוריים של צרפת .

בשנים 1944-1939, בתקופת מלחמת העולם השנייה, חוזקו קשתות הגשר בעזרת בטון דבר שאיפשר להקטין את עובי מדרך הגשר כדי להקטין את תלילותו.

ב-2005 התחרתה פריז במכרז לבחירת עיר מארחת של אולימפיאדת 2012 ולכבוד האירוע הותקנה בגשר תאורה מיוחדת כדי למשוך את עיני השופטים בתחרות.

 גלריה 

 לקריאה נוספת 
 Françoise Courbage, « Pont Royal », dans Les Ponts de Paris, Action artistique de la Ville de Paris, 1999 (), p. 213-214
 Fernand de Dartein, Le Pont-Royal sur la Seine à Paris, tiré à part du volume II des Études sur les ponts en pierre remarquables par leur décoration antérieurs au XIXe siècle, Paris, Librairie polytechnique Ch. Béranger, 1907
 Henry-Louis Dubly, Ponts de Paris à travers les siècles, Paris, Henry Veyrier, 1973 (), p. 152-159
 Jean Mesqui, Le Pont en France avant le temps des ingénieurs, Paris, Picard, 1986 (), p. 143, 146, 154-156, 182, 184, 210, 215
 Marcel Prade, Les Ponts monuments historiques, Poitiers, Librairie ancienne Brissaud, 1988 (), p. 335-336

 קישורים חיצוניים 

 גשר רויאל, באתר structurae.net 
 גשר רויאל, באתר "אגודת המהנדסים האזרחיים של צרפת" 
 גשר רויאל, באתר paris1900.lartnouveau.com 
 ההיסטוריה של גשר רויאל, באתר parisbalade.fr 
 גשר רויאל, באתר parisjetaime.com 
 גשר רויאל, באתר paris-promeneurs.com 

 ביאורים 

רויאל
קטגוריה:הרובע הראשון של פריז
קטגוריה:הרובע השביעי של פריז